En el marc del Contracte Programa III 2019-2021 de l'ICGC, es desenvolupa el projecte GeoEnergia (Recursos de Geotèrmia a Catalunya).
Aquest projecte té per objectiu la millora del coneixement sobre la disponibilitat i el potencial d'aprofitament dels recursos geotèrmics a Catalunya.
S'orienta a generar conjunts de geo-informació, models d'anàlisi i predicció, i eines de visualització i consulta sobre el potencial dels recursos geotèrmics, tant superficials (de molt baixa temperatura) com d'origen profund arreu del territori.
El projecte s'alinea amb els objectius fixats en la Llei 16/2017 del canvi climàtic de foment i implementació d'un model energètic basat en les energies 100% renovables el 2050.
Per tal d'aconseguir aquest objectiu, s'han establert dues línies de treball diferenciades: GeoEnergia: Geotèrmia Superficial (GeoEn-GS) i GeoEnergia: Geotèrmia Profunda (GeoEn-GP).
Línies de treball de geotèrmia.
Projecte GeoEnergia (Recursos de Geotèrmia a Catalunya)
L'energia Geotèrmia Superficial té el potencial suficient per contribuir de manera significativa a la transició energètica de les ciutats cap a la descarbonització i l'autosuficiència.
La geotèrmia és un recurs renovable, eficient, i disponible les 24h del dia els 365 dies de l'any.
El projecte té per objectiu l'estudi i avaluació del potencial geotèrmic de molt baixa temperatura arreu del territori de Catalunya, i generar dades, conjunts de geo-informació i eines que ajudin al foment i a l'ús d'aquest tipus d'energia.
El projecte es divideix en dos eixos principals:
A escala regional, el projecte desenvoluparà conjunts de geo-informació i altres eines de divulgació sobre bases cartogràfiques a escala 1:50.000.
A escala urbana, es desenvoluparan avaluacions específiques en àmbits densament poblats.
La metodologia de treball es basa en l'anàlisi de la informació geològica, geotècnica i hidrogeològica prèvia disponible, l'execució de nous sondatges, la testificació geofísica, la implementació de noves xarxes d'instrumentació i l'ús de modelització 3D per a la quantificació del recurs.
Visualitzador de Geotèrmia Superficial de l'ICGC (febrer 2019)
Actualment el projecte ha assolit la 1a fase de desenvolupament amb la publicació del Visualitzador de Geotèrmia Superficial dins l'espai GeoÍndex al web de l'ICGC, canal mitjançant el qual es difonen els resultats del projecte.
Fase I. Capes d'informació generades i publicades al portal GeoÍndex de l'ICGC (febrer 2019)
Treballs en curs de modelització hidro-geo-termal 3D a l'àmbit de Girona-Salt (febrer 2019)
Els productes s'orienten tant a l'usuari particular per a projectes de nova construcció o renovació energètica d'edificis, com també a les administracions per a l'elaboració de plans territorials o municipals d'acció d'eficiència energètica i energies renovables.
Els productes principals que es generaran són:
Aquests productes es distribuiran per descàrrega, com a geoinformació en línia (serveis WMS) i a través del visualitzador de l'ICGC.
El projecte GeoEn-GS s'orienta a l'estudi i avaluació del potencial geotèrmic de molt baixa temperatura arreu del territori de Catalunya, i dins d'aquest objectiu, es vinculen els projectes d'implementació de xarxes de control geotèrmic de l'ICGC, i els projectes Europeus de R+D+I en geoenergies en els que hi participa l'ICGC.
Actualment es treballa en dos projectes paral·lels:
L'ICGC està desenvolupament el projecte de X arxes de monitoratge C ontrol G eotèrmic C at.
Aquest projecte té per objectiu la implementació de xarxes de monitoratge del terreny en àmbits urbans amb finalitats d'avaluació i seguiment del recurs geotèrmic superficial disponible a Catalunya.
Les xarxes recolliran dades i s'enviaran remotament a la seu de l'ICGC, i permetran efectuar la modelització, simulació i monitoratge a llarg termini d'àmbits amb potencial per al desenvolupament de la geotèrmia superficial.
Treballs d'implementació de la XCGCat a l'àmbit urbà de Girona – Salt.
A l'esquerra, una imatge d'una perforació d'un sondeig per a auscultació geotèrmica.
A la dreta, una instal·lació per a la recollida i transmissió de dades a la seu de l'ICGC.
El 2018 el consorci GeoERA H2020 Era-Net ( Establishing the European Geological Surveys Research Area to deliver a Geological Service for Europe ) va aprovar dos projectes transnacionals (projectes MUSE i Hot-Lime) per al desenvolupament de la geotèrmia dins l'eix GeoENERGY presentats per diversos serveis geològics Europeus, entre els quals l'ICGC.
El projecte MUSE s'orienta a la geotèrmia superficial i el projecte Hot-Lime es focalitza en la geotèrmia profunda.
El projecte MUSE (2018-2021) investiga els recursos geotèrmics superficials i els possibles conflictes d'us associats en àrees urbanes europees proporcionant dades geocientífiques clau a través de la plataforma d'informació GeoERA.
El projecte pretén revisar, harmonitzar i testejar diferents metodologies tècniques per a l'avaluació del recurs geotèrmic del subsòl, tant per a climatització com per a emmagatzematge d'energia, i criteris de gestió del seu ús amb la complicitat de grups d'interès locals.
El projecte s'aplicarà en 14 àrees pilot urbanes distribuïdes per tot Europa.
El consorci per al desenvolupament d'aquest projecte és format per setze organitzacions i serveis geològics europeus i està coordinat pel servei geològic austríac ( Geologische Bundesanstalt - GBA).
Serveis geològics que formen part del consorci MUSE
El projecte s'estructura en 6 paquets de treball.
L'ICGC assumeix el rol de líder i coordinador del paquet de treball 4 (WP4) destinat a l'assaig i implementació de metodologies d'avaluació dels recursos geotèrmics superficials en àrees urbanes.
Estructura de paquets de treball del projecte MUSE i organitzacions que els lideren
El projecte contempla analitzar catorze casos pilot situats en les ciutats europees d'Aarhus, Bratislava, Brussel·les, Cardiff, Cork, Girona, Glasgow, Linköping, Ljubljana, Praga, Saragossa, Varsòvia, Viena i Zagreb.
L'ICGC participa treballant a l'àrea de Girona.
Mapa amb la localització de les àrees urbanes pilot repartides en 12 estats membres de la UE sobre les quals es realitzaran treballs d'avaluació del potencial geotèrmic superficial.
Per saber-ne més: GeoÍndex, MUSE